O‘zbekiston Respublikasining fan va texnika, adabiyot, san’at va me’morchilik sohasidagi davlat mukofotlarini berish toʻgʻrisida

23.08.2017
O‘zbekiston Respublikasi Prezidentining 2017-yil 23-avgustdagi PF-5162-son farmoni
1. O‘zbekiston Respublikasining fan va texnika, adabiyot, san’at va me’morchilik sohasidagi Davlat mukofotlarini ta’sis etish toʻgʻrisida O‘zbekiston Respublikasi Prezidentining 2006-yil 25-iyulda qabul qilingan PF-3781-sonli Farmoni va O‘zbekiston Respublikasining fan va texnika, adabiyot, san’at va me’morchilik sohasidagi Davlat mukofotlari kengashining 2017-yilgi Davlat mukofotlari boʻyicha taklifiga binoan mamlakatimiz ilm-fani, adabiyoti va san’atini rivojlantirishga qoʻshgan salmoqli hissasi, jamiyatimizning ijtimoiy-iqtisodiy, ilmiy-texnik va ma’naviy-ma’rifiy hayotida alohida e’tiborga sazovor boʻlgan, xalqaro miqyosda e’tirof etilgan fundamental tadqiqotlari, zamon talablariga javob beradigan yuksak, mazmunan dolzarb ijodiy ishlari uchun
Birinchi darajali davlat mukofotlari quyidagilarga berilsin:
fan va texnika sohasida (fan va texnika sohasida koʻzda tutilgan 1 ta birinchi darajali Davlat mukofoti oʻrniga 2017-yil uchun istisno tariqasida 2 ta birinchi darajali mukofot berilishi belgilansin):
Ayupov Shavkat Abdullayevich, Kudaybergenov Karimbergen Kadirbergenovich, Omirov Baxrom Abdazovich, Roziqov O‘tkir Abdulloyevichga - “Noassotsiativ algebralar, differensiallash va nochiziqli dinamik sistemalar nazariyalarini rivojlantirish” fundamental tadqiqoti uchun;
- Inoyatova Flora Ilyasovna, Axmedova Dilorom Ilxamovna, Amonov Shavkat Ergashevichga - “Ogʻir eshitish zaifligi va karligi boʻlgan bolalarning reabilitatsiyasi” amaliy tadqiqoti uchun;
adabiyot sohasi boʻyicha:
- Qodirov Pirimqulga (marhum) - “Amir Temur siymosi” va “Til va el” asarlari uchun;
san’at va me’morchilik soxasi boʻyicha:
- Matyakubov Otanazarga - oʻzbek klassik musiqasining tarixi, nazariy asoslari va zamonaviy jarayonlarga ta’siri haqidagi tadqiqotlar turkumi. “Maqomot”, “Buxoro Shashmaqomiga yana bir nazar”, “Xorazm nota yozuvining tarixi va tamoyillari”, “O‘zbek klassik musiqasi asarlari” (ikki tomli, oʻzbek va rus tillarida) kabi musiqashunoslikka oid asarlar majmuasi uchun;
Ikkinchi darajali davlat mukofotlari kuyidagilarga berilsin:
fan va texnika sohasida:
Tillyashayxov Mirzagaleb Nigmatovich, Parpiyeva Nargiza Nusratovna, Belotserkovets Vera Georgiyevnaga - “O‘zbekiston Respublikasida aholiga koʻrsatiladigan silga qarshi xizmatni takomillashtirishning fundamental asosini yaratish” amaliy tadqiqoti uchun;
adabiyot sohasi boʻyicha:
Saidov Sirojiddin Salohovich (Sirojiddin Sayyid)ga - “Ochil, ey gul, ki boʻston vaqti boʻldi” kitobi uchun;
san’at va me’morchilik sohasi boʻyicha:
- Shayakubov Shaxalil Karimovichga - “Zamonaviy O‘zbekiston miniatyurasi” (oʻzbek, rus va ingliz tillarida) kitob-albomi uchun.
O‘zbekiston Respublikasi

             Prezidenti                                                                        Sh.Mirziyoyev